વાર્તાના કલેવરમાં છુપાયેલી આ એક સત્ય ઘટના છે. કોઈએ કહી હોત તો કદાચ માનત પણ નહિ, પરંતુ આ તો સગી આંખે જોયેલી છે. સૌરાષ્ટ્રની ધરતી પર ઈતિહાસે એક કરવટ બદલ્યું હતું. સૈકાઓની ગુલામીનાં અસ્થિઓ કાળના કબ્રસ્તાનમાં દફનાવાતાં હતાં. ‘જયહિંદ’ ને ‘જય સોમનાથ’નો નાદ ફરીથી એક વાર બુલંદ બન્યો હતો. જૂનાગઢની આરઝી હકુમતે ઉગામેલી તલવાર હજુ હમણાં જ મ્યાન થઈ હતી. યુગે યુગે બદલાયેલા ઈતિહાસના સાક્ષી સમા ગિરનારનાં શિખરો સોરઠની આથમતી નવાબશાહીને જોઈ રહ્યાં હતાં. હું પણ એક વખતની બેદર્દ રાજાશાહીના અવશેષો જોતો સૌરાષ્ટ્રમાં અખબારી ફરજ બજાવી રહ્યો હતો.